RÅDETS AFGØRELSE af 14. december 1998 om indgåelse af aftalen mellem Det Europæiske Fællesskab og Canadas regering om sundhedsforanstaltninger til beskyttelse af folke- og dyresundheden i samhandelen med levende dyr og animalske produkter (1999/201/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 113 sammenholdt med artikel 228, stk. 2, første punktum,

under henvisning til forslag fra Kommissionen, og

ud fra følgende betragtninger:

Aftalen mellem Det Europæiske Fællesskab og Canadas regering om sundhedsforanstaltninger til beskyttelse af folke- og dyresundheden i samhandelen med levende dyr og animalske produkter er et passende middel til i praksis at efterleve bestemmelserne i WTO-aftalen om anvendelsen af sundheds- og plantesundhedsforanstaltninger for så vidt angår folke- og dyresundhedsforanstaltninger;

aftalen vil bidrage til at lette den bilaterale handel mellem Fællesskabet og Canada med levende dyr og animalske produkter ved gradvis anerkendelse af ligestilling af sundhedsforanstaltninger, anerkendelse af dyresundhedsstatus, anvendelse af regionalisering og forbedring af kommunikationen og samarbejdet;

det er hensigtsmæssigt at fastsætte bestemmelser om en procedure for etablering af et nært og effektivt samarbejde mellem Kommissionen og medlemsstaterne i Den Stående Veterinærkomité;

aftalen bør godkendes på Fællesskabets vegne -

TRUFFET FØLGENDE AFGØRELSE:

Artikel 1

Aftalen mellem Det Europæiske Fællesskab og Canadas regering om sundhedsforanstaltninger til beskyttelse af folke- og dyresundheden i samhandelen med levende dyr og animalske produkter godkendes herved på Fællesskabets vegne.

Teksten til aftalen og bilagene dertil er knyttet til denne afgørelse.

Artikel 2

Formanden for Rådet bemyndiges til at udpege den eller de personer, der er beføjet til at undertegne aftalen med bindende virkning for Fællesskabet.

Artikel 3

De foranstaltninger, der er nødvendige til gennemførelsen af denne aftale, herunder foranstaltninger med hensyn til garantier for fersk kød og kødbaserede produkter svarende til dem, der er fastsat ved Rådets direktiv 72/462/EØF af 12. december 1972 om sundhedsmæssige og veterinærpolitimæssige problemer i forbindelse med indførsel af kvæg, får, geder og svin samt fersk kød fra tredjelande (1), fastsættes efter proceduren i nævnte direktivs artikel 30.

Artikel 4

Kommissionen repræsenterer, bistået af repræsentanter for medlemsstaterne, Fællesskabet i Den Fælles Forvaltningskomité, der er omhandlet i aftalens artikel 16, stk. 1.

Fællesskabets holdning til spørgsmål, som skal behandles i Den Fælles Forvaltningskomité, fastlægges i de relevante organer i Rådet i overenstemmelse med traktatens bestemmelser.

Ændringer af bilagene til aftalen som følge af henstillinger fra Den Fælles Forvaltningskomité vedtages efter proceduren i artikel 29 i direktiv 72/462/EØF.

Artikel 5

Denne afgørelse offentliggøres i De Europæiske Fællesskabers Tidende.

Den får virkning fra dagen for offentliggørelsen.

Udfærdiget i Bruxelles, den 14. december 1998.

På Rådets vegne

W. MOLTERER

Formand

(1) EFT L 302 af 31.12.1972, s. 28. Direktivet er senest ændret ved direktiv 97/79/EF (EFT L 24 af 30.1.1998, s. 31).